Document ID: /roh_data/filtered/fineweb-2-filterrobots_roh.jsonl.gz/34985

Perquai che las cifras d'infecziun cun il coronavirus creschan ad in crescher en Germania, ha la regenza dal pajais decidì per ils dis da Pasca il pli sever lockdown dapi l'entschatta da la pandemia. Dal 1. fin ils 5 d'avrigl duai la vita publica, privata ed economica star airi en Germania. Las autoritads speran dad uschia pudair rumper la terza unda. Decidì las mesiras drasticas han la chanceliera Angela Merkel ed ils primministers dals Bundesländer la notg sin mardi.
La Germania saja en ina situaziun fitg seriusa. Las cifras d'infecziun s'augmentian puspè a moda exponenziala, las staziuns intensivas dals ospitals vegnian occupadas adina dapli e las mutaziuns dal virus pli contagiusas sa derasian fitg svelt, ha argumentà Angela Merkel la decisiun. Il lockdown che vala gia dapi trais mais en Germania vegn perquai anc ina giada prolungà per trais emnas enfin ils 18 d'avrigl. Ils 12 d'avrigl vulan la chanceliera ed ils primministers discutar co ch'i va vinavant.
Ord l'archiv: